My stokperdjie ook my inkomste – respekteer dit! | Netwerk24
My stokperdjie ook my inkomste – respekteer dit!
Deur Ilzé Fourie, Noordwes-Universiteit 24 Junie 2019 14:35
Ek is ’n entrepreneur. My tyd is my geld. Respekteer dit asseblief so.
My ouers sorg nog altyd baie goed vir my en het ek nog altyd gekry wat ek nodig het en meer.
Maar van kleins af het my ouers my geleer jy kry net dit in die lewe waarvoor jy hard werk.
Só het ek en my ouers verskeie onderhandelinge aangegaan, onder meer om akademiese prestasies met beloning aan te spoor. Ek het ook op nege leer naaldwerk doen en vir my tiende verjaarsdag my eie naaimasjien gekry waarna ek verskeie skewe goed aanmekaar gestik het en dan aan my familie en huisvriende verkoop het.
Vreemd hoe mense toe gedink het my skewe meesterstukke is ’n geldjie werd, terwyl mense nou verwag ek moet alles as gunste en gawes vir ander doen. Vinnig ’n broek korter maak hier, ’n romp aanmekaarslaan daar en sie’daar! Jou projek het my ’n aansienlike bedrag gekos en wat kry ek daarvoor?
Partykeer nie eens ’n dankie nie en soms is die mense nie eens tevrede nie en die broek moes langer gewees het of die rok word in die kas gegooi net om nooit weer die lig te sien nie. Dan praat ek nie eens van die geskokte reaksie as ek vra vir vergoeding vir die materiaal en garing wat ek gebruik het nie.
Dit moet gate help toestop
Naaldwerk is my stokperdjie. Ek is baie lief daarvoor en sal veel eerder heeldag agter my getroue masjiene sit en goeters aanmekaar stik as wat ek moet leer. Dié dat ek seker nie meer vir akademiese aansporings werk nie.
Naaldwerk is egter ook vir my ’n ekstra bron van inkomste – my aanvuller vir avonture saam met vriendinne, ’n ekstra kledingstuk hier en daar (nee, ek maak nie al my klere nie), ’n manier om die finansiële druk op my ouers met ’n rand of ses ligter te maak en verskeie ander gate toe te stop waar die geldsake druk.
Ek hou nie daarvan om namens ander mense te praat nie, nog minder om mense daaraan te herinner dat hulle my iets skuld.
Ek hou nie daarvan om namens ander mense te praat nie, nog minder om mense daaraan te herinner dat hulle my iets skuld. Maar in dié geval praat ek namens al jou entrepreneursvriende, want ons sit in dieselfde bootjie. Vergoed ons asseblief vir ons tyd en talente waarmee ons jou help.
Jy is my vriend, ek gaan dit vir jou gee teen hopeloos te veel afslag, maar dan verwag ek dat jy dit ten minste sal betaal sonder dat ek jou daaraan moet herinner.
Nie al my vriende is skuldig nie. Ek dink veral aan een vriendin wat my nie net uit haar eie beursie ondersteun nie, maar my goed aan almal op haar tuisdorp smous.
Dankie vir die vriende wat wel niks verniet in die lewe verwag nie. Julle is karig gesaai, maar tog so spesiaal – ons waardeer julle.
Vir die res, vergoed asseblief jou vriende vir hul talente, tyd en moeite!
Ilzé Fourie studeer BCom Forensiese en Geoktrooieerde Rekeningkunde aan die Noordwes-Universiteit. Sy kom oorspronklik van Springs in die Oos-Rand.
SCHALK SKRYF: Doen waarvoor jy lief is, maar...
Jy is nie 'n produk van jou omstandighede nie
'Ons gaan nooit goed genoeg vir julle wees nie'